สมาพันธ์นักบัญชีอาเซียนให้ไทยศึกษามาตรฐานบัญชีใหม่สำหรับเอสเอ็มอี
โพสต์ทูเดย์ &#8211; คณะกรรมการสมาพันธ์นักบัญชีประจำอาเซียน มีมติให้สภาวิชาชีพบัญชีในพระบรมราชูปถัมภ์แห่งประเทศไทย เป็นหัวหน้าศึกษาและจัดทำข้อเสนอมาตรฐานการบัญชีสำหรับธุรกิจขนาดกลางและขนาดเล็กในกลุ่มประเทศอาเซียนโดยเฉพาะ คาดประกาศใช้ได้ในปี 2553
21 ธ.ค. 2552

โพสต์ทูเดย์ – คณะกรรมการสมาพันธ์นักบัญชีประจำอาเซียน มีมติให้สภาวิชาชีพบัญชีในพระบรมราชูปถัมภ์แห่งประเทศไทย เป็นหัวหน้าศึกษาและจัดทำข้อเสนอมาตรฐานการบัญชีสำหรับธุรกิจขนาดกลางและขนาดเล็กในกลุ่มประเทศอาเซียนโดยเฉพาะ คาดประกาศใช้ได้ในปี 2553
นายประสัณห์ เชื้อพาณิช ประธานคณะกรรมการวิชาชีพบัญชีด้านการวางระบบบัญชี  และประธานกรรมการบริหารบริษัทไพร้ซวอเตอร์เฮาส์คูเปอร์ส ประเทศไทย ซึ่งเป็นตัวแทนจากสภาวิชาชีพบัญชีในพระบรมราชูปถัมภ์ฯ  เปิดเผยว่า ที่ประชุมคณะกรรมการสมาพันธ์นักบัญชีประจำอาเซียน ต้องการให้สภาวิชาชีพบัญชีในพระบรมราชูปถัมภ์ฯ จัดทำมาตรฐานการบัญชีใหม่สำหรับธุรกิจขนาดกลางและเล็กมาใช้ในกลุ่มประเทศอาเซียน 10 ประเทศโดยเฉพาะ (SME for ASEAN) ซึ่งยุ่งยากและซับซ้อนน้อยกว่ามาตรฐานการบัญชีสากลของธุรกิจขนาดเล็กและกลาง (IFRS for SMEs) ที่ออกโดยคณะกรรมการมาตรฐานการบัญชีสากล
ทั้งนี้ หากสภาวิชาชีพบัญชีในพระบรมราชูปถัมภ์ฯ ศึกษาและจัดทำข้อเสนอมาตรฐานการบัญชีใหม่แล้วเสร็จ ทางคณะกรรมการสมาพันธ์นักบัญชีประจำอาเซียนจะนำเรื่องดังกล่าวเสนอต่อที่ประชุม World Congress of Accountants ครั้งที่18 เพื่อขออนุมัติและประกาศใช้อย่างเป็นทางการ โดยงานดังกล่าวจะจัดขึ้นในกรุงกัวลาลัมเปอร์ ประเทศมาเลเซีย ในเดือนพฤศจิกายน 2553